Vier vat mediese raad hof toe oor plastiese chirurgdr. Luke Gordon. Foto:drlukegordon.com Vier mense het die Raad op Gesondheidsberoepe (RGB) by die hooggeregshof aangekla vir beweerde wanpraktykte deur ŉ plastiese chirurg van Benoni, het The Star Donderdag berig. Vier pasiënte van dr. Luke Gordon versoek dat die RGB streng teen hom optree vir beweerde mislukte operasies. Hulle beweer die RGB het Gordon toegelaat om te praktiseer ten spyte van talle klagtes teen hom. Gordon het voorheen boetes en opgeskorte vonnisse vir mediese wanpraktyke van die raad ontvang. Een van die klaers het ŉ been verloor nadat Gordon ŉ kuitinplanting gedoen het, en twee ander het borsverkleiningchirurgie ondergaan wat hul liggame misvorm gelaat het. Die vier voer in hofdokumente aan dat, indien die RGB strenger teen Gordon opgetree het, hulle van hul pyn gespaar sou wees. “Dit is die RGB se plig om die publiek te beskerm en klagtes te ondersoek as ŉ mediese praktisyn onder hulle jurisdiksie aangekla word. Hulle het ook die mag om teen hulle op te tree,” het die klaers in die dokument gesê. Volgens The Star het Gordon R4.5 miljoen aan kliënte oor die afgelope drie jaar betaal. Die RGB het hom skuldig bevind ná klagtes in 2000, 2007 en 2008. SAPA